উরির ধাঁচে জম্মুর নাগরোটার সেনা ছাউনিতে হামলার চেষ্টা

ওয়েব ডেস্ক: সংঘর্ষ বিরতির লঙ্ঘন করে পাকিস্তান সীমান্তে গুলি চালাচ্ছে। শুধু তাই নয় উরির ধাঁচে কাশ্মীরের সেনা ছাউনিতে হামলার চেষ্টা করল জঙ্গিরা। শনিবার রাতে জম্মুর নাগরোটা (Nagrota Cantonment) মিলিটারি স্টেশনে হামলার চেষ্টা হয়। জওয়ানদের লক্ষ্য করে গুলিও চালায় তারা। কিন্তু কীভাবে সেনাঘাঁটিতে অবাধে প্রবেশ করল তারা? তা নিয়ে কোনও তথ্য পাওয়া যায়নি।

শনিবার রাতে কাশ্মীরের জম্মু ডিভিশনের নাগরোটায় (Nagrota Cantonment) জওয়ানের বেশেই ভারতীয় সেনা (Indian Army) ঘাঁটিতে ঢুকে পড়েছে কয়েকজন সন্দেহভাজন। ভারতীয় সেনার হোয়াইট নাইট কর্পসের (White Knight Corps) তরফে জানানো হয়, নাগরোটা মিলিটারি স্টেশনের কাছে সন্দেহজনক গতিবিধি আঁচ ধরা পড়েছে। কর্তব্যরত সেন্ট্রি সেটি খেয়াল করে গুলি চালান। পালটা গুলি উড়ে আসে উল্টো দিক থেকে। বেশ কিছুক্ষণ ধরে দু’পক্ষের গুলির লড়াই চলে। কর্তব্যরত সেন্ট্রি আহত হন। তার মধ্যেই হামলাকারী পালিয়ে যায়। সন্দেহভাজনদের খুঁজতে সার্চ অপারেশন শুরু করেছে ভারতীয় সেনা। কারা সেনাঘাঁটি লক্ষ্য করে গুলি চালাল, তা খুঁজে বের করতেই শুরু হয়েছে অভিযান।